
Nagy Péter Tibor úrnak, 
egyetemi tanár 

Tisztelt Nagy Péter Tibor Úr! 


Az Országos Rendőr-főkapitánysághoz 2021. szeptember 24-én kelt, a , big data" típusú 
adatgyűjtéssel kapcsolatos megkeresésével kapcsolatban az alábbiakról tájékoztatom. 


A. , A népszámlálás(ok) adatbázisában meg tudom nézni, hogy a fogvatartott személyek 
szociológiai összetétele milyen, az "előző lakóhely" kérdése alapján ezt össze tudom hasonlítani 
az egyes önkormányzatok lakóinak szociológiai összetételével. De a népszámlálásban 
természetesen nem látom, kit miért ítéltek el. Van arról ORFK adattár, hogy mely 
önkormányzatok lakóit, milyen bűncselekmény csoportok gyanújával tartóztattak le, adtak át 
vádemelési javaslattal az ügyészségnek, esetleg arról, hogy elítélték-e őket, s mennyi időre, 
börtönre vagy fegyházra stb? ". 


A megfogalmazott kérdésben több olyan, jogilag meghatározott tartalommal rendelkező 
fogalom szerepel, amelyek pontos használata elengedhetetlen a megfelelő válaszok 
megfogalmazásához. A , fogvatartott" fogalmát az általános rendőrségi feladatok ellátására 
létrehozott szerv (a továbbiakban: Rendőrség) tekintetében a Rendőrségről szóló 1994. évi 
XXXIV. törvény (a továbbiakban: Rtv.) határozza meg, amelynek 97. § (1) bekezdés A) pontja 
alapján e törvény alkalmazásában fogvatartott: akit törvény vagy törvény alapján kiadott 
hatósági határozat alapján a szabad mozgáshoz és a tartózkodási hely szabad 
megválasztásához való jogában a rendőrség korlátoz. A személyi szabadság korlátozásának 
több lehetséges esete van, ilyen lehet az elővezetés, az előállítás, az őrizet, a letartóztatás, az 
ideiglenes kiadatási letartóztatás, a kiadatási letartóztatás, az ideiglenes átadási letartóztatás, az 
átadási letartóztatás, az ideiglenes végrehajtási letartóztatás, az előzetes kényszergyógykezelés, 
az idegenrendészeti intézkedés vagy a közbiztonsági őrizet. 


Lényeges tehát annak tisztázása, hogy a megkeresésében használt , fogvatartott" fogalma a 
büntetőeljárással összefüggésben személyi szabadságában korlátozott személyre, esetleg más 
eljárásban személyi szabadságában korlátozott személyekre is, vagy esetlegesen kizárólag 
azokra vonatkozik, akiknek a személyi szabadságát a büntetőeljárásban — esetlegesen a 
szabálysértési eljárásban — a bíróság jogerős döntésével korlátozta. A megkeresésében ugyanis 

szerepel az , elítélésre" utaló kifejezés is, ami leginkább az utóbbi, jóval szűkebb, ugyanakkor 
sokkal egzaktabb és jobban körülhatárolható személyi körre enged következtetni. 


Amennyiben a büntetőeljárás lefolytatása eredményeként hozott jogerős ítélet alapján személyi 
szabadságukban korlátozottakra — ilyen értelemben vett , fogvatartartottakra?" — vonatkozik a 
tervezett adatigénylés, úgy az erre vonatkozó adatok kezelője nem a Rendőrség (amely 
egyébként is csak egyik a nyomozó hatóságok közül). Ezen adatokkal kapcsolatban a bűnügyi 
nyilvántartási rendszerről, az Európai Unió tagállamainak bíróságai által magyar 
állampolgárokkal szemben hozott ítéletek nyilvántartásáról, valamint a bűnügyi és rendészeti 
biometrikus adatok nyilvántartásáról szóló 2009. évi XLVII. törvény (a továbbiakban: Bnytv.) 
alapján a bűnügyi nyilvántartásban szerepelnek adatok. Indokolt arra is felhívni a figyelmet, 
hogy a Rendőrség nem vezet külön nyilvántartást a rendőrségi nyomozó hatóságok által 
lefolytatott nyomozások alapján elítélt személyekről, a jogerősen elítéltekre vonatkozó adatokat 
a bűnügyi nyilvántartás tartalmazza, amelynek résznyilvántartásai: 

a) a bűntettesek nyilvántartása, 

b) a hátrányos jogkövetkezmények alatt álló, büntetlen előéletű személyek nyilvántartása, 

c) a büntetőeljárás hatálya alatt állók nyilvántartása, és 

d) a külföldre utazási korlátozás hatálya alatt állók nyilvántartása, 


Az egyes résznyilvántartásokban kezelt adatok tartalmáról, a hozzáférésre jogosultakról és 
feltételeiről a Bnytv. rendelkezéseiből tájékozódhat részletesebben. 


A Rendőrség nyomozó hatóságai által folytatott büntetőeljárásokkal kapcsolatos hiteles 
statisztikai adatokat, így az elrendelt nyomozásokra, valamint a nyomozások befejezésére 
vonatkozó adatokat az Egységes Nyomozóhatósági és Ügyészségi Bűnügyi Statisztika (a 
továbbiakban: ENYÜBS) tartalmazza. Az ENYÜBS számos szempontból elemezhető 
adatállomány nyilvános megismerhetőségét biztosítja, amelyek a https://bsr.bm.hu oldalon 
érhetők el, az irányadó jogi szabályozást pedig az egységes nyomozó hatósági és ügyészségi 
bűnügyi statisztikai rendszerről, az adatgyűjtés és -feldolgozás részletes szabályairól szóló 
12/2018. (VI. 7.) BM rendelet tartalmazza. 


Összességében tehát az egyes bűncselekmények elkövetése miatt elrendelt letartóztatásokra, 
majd a bíróságok által hozott ítélet időtartamára és végrehajtási fokozatára, illetve ezzel 
összefüggésben az elítélt személyek lakóhelyére vonatkozó adatokkal kapcsolatban az 
Országos  Rendőr-főkapitányság statisztikai adatgyűjtést nem végez, elemezhető 
adatállománnyal nem rendelkezünk. 


B. ,, Rendelkezésre áll-e olyan adattár, ami a letartóztatottak eredeti címére vonatkozik, tehát 
pontos lakcímek segítségével hozzá lehet-e rendelni kisebb területi szegregátumokhoz a 
letartóztatottakat". 


Az előző kérdéssel összefüggésben leírtaknak megfelelően jelen esetben is elengedhetetlen 
annak pontosítása, hogy a tervezett kutatás szempontjából mely személyi kört kell a 
, letartóztatottak" fogalma alatt érteni. A jogerősen elítéltek esetében szintén a bűnügyi 
nyilvántartás jelenthet kiindulási alapot, amely adatállományában a személyazonosító adatok 
körében szerepel a lakcímre vonatkozó információ. 


C. Rendelkezésre áll-e olyan adattár, ami a bűncselekmények, szabálysértések, szükségessé vált 
rendőri intézkedések pontos helyszínére vonatkozik, mondjuk 2010-es évek elejétől? Tehát 
önkormányzat alatti pár utcára kiterjedő egységek szerint? ". 


A bűncselekmények elkövetési helyeire vonatkozóan a Rendőrség által nyilvánosságra hozott 
adatok a police.hu oldalon megtalálható , Bűnügyi térkép" elnevezésű felületen érhetők el, 
amelynek célja a szükséges és arányos mértékben az egyes területek, települések bűnügyi 
fertőzöttségének megjelenítése. 


A , szükségessé vált rendőri intézkedések" fogalma pontosítást igényel. A rendőri intézkedések 
körét az Rtv. V. fejezete határozza meg, rendkívül széles körben. Ennek megfelelően az Rtv. 
alapján a rendőri intézkedések körébe tartozik az igazoltatás, a dolog helyszíni elvétele, a 
fokozott ellenőrzés, ruházat, csomag és jármű átvizsgálása, a felvilágosítás kérés, az elfogás és 
szervezett foglalkozástól engedély nélkül távolmaradó, vagy onnan engedély nélkül eltávozó 14. 
életévét be nem töltött tanulóval szemben, az idegenrendészeti intézkedés, a határforgalom- 
ellenőrzés, a biztonsági intézkedés, a közbiztonsági őrizet, az intézkedés magánlakásban és 
közterületnek nem minősülő egyéb helyen, a helyszín biztosítása, a közlekedésrendészeti 
intézkedés vagy a személyvédelmi és létesítménybiztosítási intézkedés, stb. Vélelmezhető, hogy 
a kutatás tárgya nem valamennyi rendőri intézkedés lenne, ugyanakkor ez tisztázást igényel. 


A rendőri intézkedések helyszínére vonatkozó adatok a szabálysértések a határrendészeti, 
idegenrendészeti, közrendvédelmi, közlekedésrendészeti egységes rendészeti statisztikai 
rendszerből kinyert, a  https://police.hu/hu/a-rendorsegrol/statisztikak felületen elérhető 
igazgatásrendészeti, valamint közrendvédelmi helyzetképekkel mutathatók ki, de a rendészeti 
szakterület kimutatásai csak megyei (fővárosi) összesített adatokat tartalmaznak. Ezen túlmenő 
pontosabb adatigények előreláthatólag csak ügyiratszintű elemzéssel és adatgyűjtéssel 
lennének kinyerhetők, ami az ehhez szükséges humánerőforrás aránytalan mértékű igénybe 
vételével lenne teljesíthető. 


D. Nyilván rendelkezésre áll, de kiadható-e olyan adatbázis, hogy a lehető legkisebb szervezeti 
egységeknél (körzeti megbízott) hány rendőr van, volt szolgálatban a 2010-es évek eleje óta, 
hány óra rendőri munka jut ezer lakosra? ". 


A Rendőrség szervezeti felépítését szintén az Rtv., valamint a Rendőrség szerveiről és a 
Rendőrség szerveinek feladat- és hatásköréről szóló 329/2007. (XII. 13.) Korm. rendelet (a 
továbbiakban: Statútumrendelet) határozza meg. Az Rtv. 4/A. § (1) bekezdése alapján az 
általános rendőrségi feladatok ellátására létrehozott szerv központi szervre (a továbbiakban: 
központi szerv), megyei (fővárosi) rendőr-főkapitányságokra, rendőrkapitányságokra és 
határrendészeti kirendeltségekre tagozódik. Egyes feladatok ellátására törvény vagy 
kormányrendelet más rendőri szervet is létrehozhat. A Statútumrendelet alapján az általános 
rendőrségi feladatok ellátására létrehozott szerv központi szerve az Országos Rendőr- 
főkapitányság, míg az egyes feladatok ellátására létrehozott szervei a Készenléti Rendőrség, a 
Repülőtéri Rendőr Igazgatóság, a Nemzetközi Bűnügyi Együttműködési Központ, a 
Rendőrségi Oktatási és Kiképző Központ, valamint a Nemzetközi Oktatási Központ. A helyi 
szervek szintjén a Statútumrendeletben meghatározott 154 — kerületi, városi és vízirendészeti — 
rendőrkapitányság, illetőleg a schengeni külső határok mellett 21 határrendészeti kirendeltség 
működik. A Statútumrendelet 5. § (1) bekezdése alapján a rendőr-főkapitányság, továbbá a 
rendőrkapitányság szervezetében rendőrőrs szervezhető. A rendőrőrs feladat- és hatásköri 
önállósággal nem rendelkező szervezeti elem, míg a hivatkozott szakasz (2) bekezdése szerint 
a rendőr-főkapitányság alapító okirata határozza meg a rendőr-főkapitánysághoz vagy a 
rendőrkapitánysághoz tartozó rendőrőrsöket. 


Az Országos Rendőr-főkapitányság nem vezet olyan adatbázist, amiből a 2010. évig 
visszamenőleg kimutatható lenne, hogy egyes időszakokban az egyes rendőri szerveknél 


pontosan mennyi rendőr állt ténylegesen szolgálatban, és ők mennyi szolgálati órát teljesítettek. 
Szintén nem áll rendelkezésre arra vonatkozó összesített kimutatás, hogy egy adott 
közigazgatási egység esetében , hány óra rendőri munka jut ezer lakosra". A tényleges szolgálat 
ellátása és az ebből következő tényleges szolgálati óra felhasználás ugyanis alapvetően változik 
még egyes napok viszonylatában is a hivatásos állományt érintő távollétek (szabadság, 
illetmény nélküli szabadság, egészségügyi szabadság, elrendelt túlszolgálat, illetőleg annak 
szabadidőben történő megváltása, megerősítő erők alkalmazása az adott területen, a területileg 
illetékes rendőri szerv állományába vezénylés vagy átrendelés, illetőleg az onnan történő 
elvezénylés vagy átrendelés, és még számos más ok) miatt. 


A fentiekre is figyelemmel az Országos Rendőr-főkapitányság országos adatgyűjtést — megyei 
bontásban — a közrendvédelmi szolgálati ág, összes szolgálatba vezényelt létszáma (fő), a 
közrendvédelmi szolgálati ág, összes szolgálatba vezényelt (óra), a közrendvédelmi szolgálati 
ág, tényleges közterületi szolgálatba vezényelt (óra), a közrendvédelmi szolgálati ág, nem 
közterületi szolgálatba vezényelt (óra), a közrendvédelmi szolgálati ág, (összes szolgálatba 
vezényelt óra/ összes szolgálatba vezényelt fő), valamint a közrendvédelmi szolgálati ág, 
(közterületi szolgálatba vezényelt óra/ összes közterületi szolgálatba vezényelt fő) tárgyköröket 
érintően végez. Az erre vonatkozó adatok folyamatosan elérhetők a Rendőrség honlapján 
(http://www.police.hu/sites/default/files/Kozrendvedelm9020S5k90202021 08.pdf). Ezeket az 
adatokat ugyanakkor az Országos Rendőr-főkapitányság nem veti össze a lakosságszámmal, 
így ilyen arányszámmal nem rendelkezünk. Érdemes megjegyezni, hogy egy ilyen arányszám 
előállítása kapcsán előzetes módszertani kérdésként tisztázni kellene, hogy milyen 
lakosságszámot lehetne egyáltalán alapul venni. 





Összességében a fentiekre figyelemmel javasolom átgondolni, illetőleg pontosítani a 
megfogalmazni tervezett kérdéseket, illetőleg az azokkal érintett időszakokat is pontosan 
indokolt meghatározni. Ennek hiányában pontos adatszolgáltatás nem teljesíthető, illetőleg a 
túlságosan tág körben megfogalmazott adatigénylés a közfeladatot ellátó szerv 
alaptevékenységének ellátásához szükséges munkaerőforrás olyan aránytalan mértékű 
igénybevételével járna, ami adott esetben az adatigénylés elutasítását, vagy az információs 
önrendelkezési jogról és az információszabadságról szóló 2011. évi CXII. törvény 29. § (3) és 
(4) bekezdésében foglaltak alapján, valamint az (5) bekezdés c) pontja szerinti költségtérítés 
megállapítását vonná maga után. 


Budapest, időbélyegző szerint 


Tisztelettel: 


dr. Gömbös Sándor r. dandártábornok 
rendőrségi főtanácsos 
hivatalvezető 

